
RAPORT DE SPECIALITATE
	[bookmark: _Hlk96279158]privind aprobarea documentației tehnico-economice revizuite, a indicatorilor tehnico-economici - faza PT şi a Devizului General  pentru obiectivul de investiții „Reabilitare termică imobil, str. C. Brediceanu nr. 13-15”



Având în vedere Referatul de aprobare al proiectului de hotărâre al Primarului Municipiului Timișoara și Proiectul de hotărâre  privind  aprobarea documentației tehnico-economice revizuite, a indicatorilor tehnico-economici - faza PT şi a  Devizului General pentru obiectivul de investiții „Reabilitare termică imobil, str. C. Brediceanu nr. 13-15”,

      	 Facem următoarele precizări:
	Prin Hotărârea Consiliului Local nr. 72/23.02.2018 modificată și completată prin  Hotărârea Consiliului Local nr. 201/24.04.2018, Consiliul Local a aprobat documentația de avizare a lucrărilor de intervenție, indicatorii tehnico-economici și anexa privind descrierea sumară a investiției, pentru obiectivul "Reabilitare termică imobil, str. C. Brediceanu nr. 13-15".
	În cadrul apelului de proiecte POR/2017/3/3.1A/2/7 REGIUNI, Axa prioritară 3, Prioritatea de investiții 3.1, Operațiunea A- Clădiri Rezidențiale, UAT Municipiul Timișoara a depus spre finanţare proiectul "Îmbunătăţirea eficienţei energetice a sectorului rezidenţial prin reabilitare termică a blocurilor de locuinţe: str. C.Brediceanu nr.13-15; Calea Torontalului nr. 14; str. Dropiei nr.7; str. Dâmbovița nr. 22/A" cod SMIS 121587, din care face parte imobilul situat pe str. C. Brediceanu nr. 13-15. 
     	Cererea de finanțare și cheltuielile aferente au fost aprobate prin Hotărârea Consiliului Local nr. 12 din data de 11.01.2019, modificată prin Hotărârea Consiliului Local nr. 64 din data de 25.02.2019.
	În data de 09.04.2019 a fost semnat contractul de finanțare 4089 aferent proiectului "Îmbunătăţirea eficienţei energetice a sectorului rezidenţial prin reabilitare termică a blocurilor de locuinţe: str. C.Brediceanu nr.13-15; Calea Torontalului nr. 14; str. Dropiei nr.7; str. Dâmbovița nr. 22/A"  - COD SMIS:121587 între Municipiul Timişoara, în calitate de Beneficiar, Ministerul Dezvoltării Regionale şi Administraţiei Publice, în calitate de Autoritate de Management şi Agenţia pentru Dezvoltare Regională Vest, în calitate de Organism Intermediar.  
	În cadrul documentației tehnico-economice, faza DALI, care a stat la baza semnării contractului de finanțare, au fost propuse două scenarii tehnice și anume:
- Scenariul 1 în care se utilizează ca soluție tehnică sistemul cu vată minerală bazaltică;
- Scenariul 2 în care se utilizează ca soluție tehnică sistemul de panouri sandwich cu spumă poliuretanică și tablă din aluminiu.
	În urma analizării celor două scenarii tehnice, prestatorul serviciului de proiectare, SC Eurodraft Proiect Design S.R.L, a propus soluția cea mai eficientă din punct de vedere economic - scenariul 2 din DALI, în care se utilizează ca soluție tehnică sistemul de panouri sandwich cu spumă poliuretanică și tablă din aluminiu, în baza căreia a fost realizat Proiectul tehnic. 
	Pentru atribuirea contractului de execuție lucrări pe soluția cu panouri sandwich nu a fost organizată o procedură de achiziție publică, deoarece soluția de consolidare prezentată în cadrul proiectului nu a fost aprobată de verificatorul la cerința fundamentală rezistență și stabilitate. De asemenea, pentru proiecte similare au fost demarate și cinci proceduri de achiziție a lucrărilor, dar nu s-au prezentat ofertanți. Urmare a neatribuirii contractului de execuție lucrări, prestatorul SC Eurodraft Proiect Design SRL, a propus prin adresa cu numărul de înregistrare SC2021-27000/29.09.2021, necesitatea revizuirii Proiectului Tehnic cu prima soluție din DALI, respectiv scenariul 1 în care se utilizează ca soluție tehnică sistemul cu vată minerală bazaltică. Această soluție a fost avizată de către CTE cu avizul nr. CTE2022-22/27.12.2022. 
	În vederea asigurării continuității implementării proiectului, a fost obținut și acordul asociației de proprietari str. Coriolan Brediceanu nr.13-15, cu privire la schimbarea soluției tehnice pe sistemul cu vată minerală bazaltică.
	La elaborarea documentației tehnico-economice revizuite s-a ținut cont și de prevederile Hotărârii de Guvern nr. 447/2022 pentru stabilirea salariului de bază minim brut pe țară garantat în plată.
	 Deoarece prețul materialelor de construcții s-a majorat de la data aprobării documentației tehnico-economice la faza DALI și ținând cont de faptul că ponderea materialelor în prețul final al unei lucrări este semnificativ, prin revizuirea documentației tehnico-economice, prestatorul serviciului de proiectare SC Eurodraft Proiect Design SRL, s-a asigurat că valorile estimate în cadrul documentației economice sunt cât mai apropiate de valorile de piață.	
	În urma aplicării prevederilor actelor normative menționate mai sus, a optimizării soluției de consolidare propusă inițial, chiar dacă prețurile la materialelor de construcții și manopera au fost majorate substanțial, valoarea estimată a lucrărilor de intervenție la faza PT, a scăzut față de valoarea estimată a lucrărilor de intervenție la faza DALI.
[bookmark: _Hlk96279571]	Astfel, valoarea totală estimată a investiţiei conform devizului general actualizat, este de 2.068.703,12 lei (inclusiv TVA), din care C+M are valoarea de 1.772.261,82 lei (inclusiv TVA), față de valoarea totală estimată a investiţiei, conform devizului general aprobat prin HCL nr. 201/24.04.2018, 4.150.335,60 lei  (inclusiv TVA), din care C+M are valoarea de  3.686.481,02 lei (inclusiv TVA);	

	În concluzie,  

PROPUNEM:
[bookmark: _Hlk96279503]- aprobarea documentaţiei tehnico – economice revizuite elaborată la faza PT,  pentru obiectivul de investiții „Reabilitare termică imobil, str. C. Brediceanu nr. 13-15”.
- aprobarea indicatorilor tehnico-economici ai obiectivului de investiții „Reabilitare termică imobil, str. C. Brediceanu nr. 13-15”, conform Anexei 1. 
- aprobarea Devizului General al proiectului în valoare de 2.068.703,12 lei (inclusiv TVA), conform Anexei 2.
	Având în vedere prevederile legale expuse în prezentul raport și în conformitate cu Ghidul specific pentru POR 2014-2020, Axa prioritară 3, Prioritatea 3.1, apreciem că Proiectul de hotărâre privind aprobarea documentației tehnico-economice revizuite, a indicatorilor tehnico-economici - faza PT şi a Devizului General pentru obiectivul de investiții „Reabilitare termică imobil, str. C. Brediceanu nr. 13-15”, îndeplinește condițiile tehnice pentru a fi supus dezbaterii și aprobării plenului consiliului local. 

